钦定古今图书集成/明伦汇编/家范典/第107卷 > 《汉刘熙释名》 > 《东阳帖》王献之
## 钦定古今图书集成/明伦汇编/家范典/第107卷 > 《汉刘熙释名》 > 《东阳帖》王献之

不审阿姨所患得瘥否？极令悬恻。想东阳诸妹当复
平安，不审顷者情事渐差耶？彼郡今戴甚不能佳，不
知早晚至，当遂至郡，深相望。

《后汉书杜林传》：“林字伯山，扶风茂陵人也。父邺，成、哀
间为凉州刺史。林少学沈深，家既多书，又外氏张竦
父子喜文采。林从竦受学，博洽多闻，时称通儒。”〈注〉邺
字子夏，祖父皆至郡守。邺少孤，其母张敞女也。邺从
敞子吉学，得其家《书竦》，即吉之子也，博学，文雅过于
敞。

《朱晖传》：晖字文季，南阳宛人也。家世衣冠，晖早孤，有
气决。年十三，王莽败，天下乱，与外氏家属从田间奔
入宛城，道遇群贼，白刃劫诸妇女，略夺衣物，昆弟宾
客皆惶迫，伏地莫敢动。晖㧞剑前曰：“‘财物皆可取耳，
诸母衣不可得，今日朱晖死日也’。贼见其小，壮其志，
笑曰：‘童子内刀’。”遂舍之而去。

《三辅决录》：“周季贡，班固姊之子也，善属文，丧妇作问
神，其姨曹大家难之。”

《三国志董允传》：“陈祗，字奉宗，汝南人，许靖兄之外孙
也。少孤，长于靖家。”

《晋书应詹传》：镇南大将军刘弘，詹之祖舅也，请为长
史，谓之曰：“君器识弘深，后当代老子于荆南矣。”仍委
以军政。弘著绩汉南，詹之力也。

《宋书何尚之传》：“尚之字彦德，庐江灊人也。曾祖准，高
尚不应征辟。祖恢，南康太守。父叔度，恭谨有行业。姨
适沛郡刘璩，与叔度母情爱甚笃。叔度母蚤卒，奉姨
有若所生。姨亡，朔望必往致哀，并设祭奠，食并珍新，
躬自临视。若朔望应有公事，则先遣送祭，皆手自料
简，流涕对之。公事毕即往致哀，以此为常。”

《魏书王慧龙传》：“崔浩弟恬，闻慧龙王氏子，以女妻之，
生子宝兴。尚书卢遐妻，崔浩女也。及浩被诛，遐妻缘
坐没官，宝兴亦逃避，未几得出。卢遐妻时官赐度河
镇高车滑骨，宝兴尽卖货产，自出塞赎之以归。”
《长孙道生传》：“观子冀归，高祖以其幼承家业，赐名稚，
字承业。出帝初，以定策功，封开国子。稚表请回授其
姨兄”廷尉卿元洪超次子恽。初，稚生而母亡，为洪超
母所抚养，是以求让，许之。

《唐书崔彦昭传》：彦昭虽宰相，退朝侍母膳，与家人齿，
顺色柔声，在左右无违，士人多其孝与，王凝外昆弟
也。凝，大中初先显，而彦昭未仕，尝见凝，凝倨不冠带，
嫚言曰：“不若从明经”举彦昭为憾。至是，凝为兵部侍
郎。母闻彦昭相，敕婢多制履袜，曰：“王氏妹必与子皆
逐，吾将共行。”彦昭闻之，泣再拜，不敢为怨，而凝竟免。
《韦述传》：述弘机曾孙，家厨书二千卷，述为儿时，诵忆
略遍。父景骏，景龙中为肥乡令，述从到官。元行冲，景
骏姑子也，为时儒宗，常载书数车自随。述入其室，观
书不知寝食。行冲异之，试与语前世事，孰复详谛，如
指掌然，使属文，受纸辄就。行冲曰：“外家之宝也。”
《因话录》：德宗初嗣位，深尚礼法，谅暗中召韩王食马
齿羹，不设盐酪。皇姨有寡居者，持节入宫，妆饰稍过，
上见之，极不悦。异日如礼，乃加敬焉。

《摭异记》：狄仁杰之为相也，有卢氏堂姨，居于午桥南
别墅，姨止有一子，而未尝来都城亲戚家。梁公每遇
伏腊晦朔，修礼甚谨。尝经雪后休暇，因候卢姨安否，
适见表弟挟弓矢携雉兔来归，进膳味于北堂，顾揖
梁公，意甚轻简。公因启姨曰：“某今为相，表弟有何乐
从，愿悉力以从其旨。”姨曰：“相自贵耳，有一子，不欲令
其事女。”主公大惭而退。

《宋史曹彬传》：“周太祖贵妃张氏，彬从母也。周祖受禅，
召彬归京师，隶世宗帐下，从镇澶渊，补供奉官，擢河
中都监。”

《李宥传》：“宥字仲严，性清介，外族甚贫，宥有别业，以券
界之，既死，家无馀财。”

《王继英传》：“继英，景德初授枢密使，加特进检校太傅，
三年卒，年六十一。上临哭之，赐白金五千两，赠太尉
侍中，谥恭懿，且为葬其祖父。赠其妻贾长乐郡太夫人，录其子婿门下亲吏数十人。初，继英幼孤，奇育外
氏，既贵，外王父诸舅有族殡者，时方奏遣其子营葬，
会卒，特诏有司给办焉。